ሰንደቅ ዓላማ የማንነታችን መገለጫ ብሔራዊ ዓርማችን ነው – ታዋቂ አትሌቶች
በተለያዩ የዓለም መድረኮች የአገሪቱ ሰንደቅ ዓላማ ከፍ ብላ እንድትውለበለብ በማድረግ ታሪክ ያስመዘገቡት አትሌቶች « ሰንደቅ ዓላማ የማንነታችንና የአገር ፍቅር መገለጫ ብሔራዊ ዓርማችን ነው» ሲሉ ገለጹ፡፡ዋኢማ ያነጋገራቸው አትሌት ሻለቃ ኃይሌ ገብረስላሴ፣አትሌት ሻለቃ ደራርቱ ቱሉ እና አትሌት ገብረ እግዚአብሔር ገብረ ማርያም ሰንደቅ ዓላማ የእናት አገር ፍቅር ምልክት በመሆኑ ክብሩ ከፍ ያለ ነው ብለዋል፡፡አትሌት ሻለቃ ኃይሌ ሰንደቅ ዓላማ የፍቅር ምልክት መሆኑን ጠቅሶ ብዙዎች የህይወት መስዋዕትነት የከፈሉለትና የተዋደቁለት ብሔራዊ ዓርማ መሆኑን ተናግሯል፡፡ ሁሉም ለእናቱ ያለውን ፍቅር የሚገልጽበት ምልክት እንደሆነ ተናግሮ ከየትኛውም ዓርማ በላይ ክብር የሚሠጠው መሆኑንም ነው ያስረዳው፡፡ለሰንደቅ ዓላማ የሚሠጠው ክብርም በውዴታ ላይ የተመሠረተ መሆኑን ነው ኃይሌ ያስረዳው፡፡ የህዝብና አገር መገለጫ በመሆኑ ተገቢው ክብር ሊሰጠው ይገባልም ብሏል፡፡ ይህ ደግሞ ከሁሉም ዜጋ የሚጠበቅ ተግባር ነው፡፡ በአንድ ወቅት በዓለም ሻምፒዮና ዋንጫ ላይ የአንድ አገር ሰንደቅ ዓላማ ሲረገጥ በወቅቱ አገሪቱን ወክለው የመጡት ወጣቶች ያሳዩት የቁጭትና የብስጭት ድርጊትን በእዝነ ህሊናው ያስታውሳል፡፡«ለዜጎቹ የማንነታቸው መገለጫ ዓርማ በመሆኑ ወጣቶቹ ተናደዋል፣አዝነዋል፣አልቅሰዋል» ይላል፡፡ በመሆኑም ሰንደቅ የማንነት መለያ በመሆኑ ሁሌም ክፍ ብሎ መታየት የኖርበታል፡፡በተለይም ከአገር ውጭ ለሚኖር ሰው ፍቅሩ ከፍተኛ ነው፡፡ ደሃም ይሁን ሃብታም ለእናቱ የሚሠጠውን ክብርና ፍቅር ለሰንደቅ ዓላማው እንደሚሰጥም ነው የገለጸው፡፡ ይህም የግዴታ ሳይሆን የፍላጎትና የውዴታ ፍቅር ነው ብሏል ኃይሌ፡፡አትሌት ኮለኔል ደራርቱ ቱሉ «ሰንደቅ ዓለማ እኔነቴን የምገልፅበትና ደስታዬን የማንፀባርቅበት መለያ ምልክቴ ነው´ብላለች፡፡ የአገሯን ሰንደቅ ዓላማ ስትመለከት ጥልቅ አገራዊ ስሜትና ኩራት እንደሚሰማት ትገልጻለች፡፡ ሰንደቅ ዓላማ የማንነትና የአገር መለያና የህዝቡ የህልውናው ምልክት ነው ብላለች፡፡ በውድድር ሜዳ ድል አድርጋ ሰንደቅ ዓላማዋ ከፍ ብላ ስትውለበለብ ደስታዋ መጠንና ልክ እንደሌለውም ነው የገለጸችው፡፡«የሰንደቅ ዓላማ ቀን በየዓመቱ ሳይሆን በየዕለቱም ቢከበር በጣም ነው ደስ የሚለኝ´ ያለው ደግሞ አትሌት ገብረ እግዚአብሔር ነው፡፡ የሁሉም ህዝብና አገር መገለጫ በመሆኑ የሰንደቅ ዓላማ ቀን መከበር ወሳኝና ተገቢ ነው ይላል፡፡ አትሌቶች በውድድር ዓለም ሲያሸንፉ ሰንደቅ ዓላማዋ ከፍ ብላ እንደምትውለበለብ ጠቁሞ በእነሱ የድል ውጤት ምክንያት ከፍ ማለቷ የሚፈጥረው ስሜት እጅግ የተለየ እንደሆነ ነው የገለጸው፡፡ድልን ከመጎናፀፍ በተቃራኒ ሽንፈት ሲያጋጥም ቁጭት፣ብስጭትና ንዴት እንደሚኖር የጠቆመው አትሌት ገብረ እግዝአብሔር ሁሌም ለድል ለመብቃት እንደሚሠራ አስረድቷል፡፡ በዚህም ሰንደቅ ዓላማዋ ከፍ ብላ እንድትውለበለብ ሁሉም ጥረት ያደርጋል፡፡አትሌቶቹ እንዳሉት የሰንደቅ ዓላማ ቀን መከበር ትውልዱ ስለ ሰንደቅ ዓላማ ምንነት የተሻለ ግንዛቤ እንዲኖረው ይረዳል፡፡ ከአያት ቅድመ አያት የተወረሰውን ታሪክ ለልጆች ለማስተላለፍ ይጠቅማል፡፡ ታሪክን አስከብረው የቆዩ ጀግኖችን ለመዘከርም ጉልህ ሚና አለው፡፡